b'\n_START_ARTICLE_\nAlan Silvestri\n_START_SECTION_\nPrimers anys\n_START_PARAGRAPH_\nTot i ser novaiorqu\xc3\xa8s de naixement, Silvestri es va criar en Teaneck (Nova Jersey). Encara que la seva fam\xc3\xadlia no tenia tradici\xc3\xb3 musical, Alan va mostrar un viu inter\xc3\xa8s per la m\xc3\xbasica i va formar part de l\'orquestra del seu institut tocant diferents instruments de vent i despr\xc3\xa9s la guitarra. El 1965, va acudir a classes de jazz al Berklee College of Music a Boston. Per\xc3\xb2 tan sols va romandre-hi dos anys fins a traslladar-se a Las Vegas i comen\xc3\xa7ar una gira com a guitarrista i arranjador amb la coneguda banda de rhythm & blues Cochran and the CC Riders._NEWLINE_Poc despr\xc3\xa9s Alan coneixeria Bradford Craig, lletrista d\'alguns projectes de Quincy Jones, perqu\xc3\xa8 treballessin bra\xc3\xa7 a bra\xc3\xa7 per a l\'orquestraci\xc3\xb3 d\'una pel\xc2\xb7l\xc3\xadcula anomenada The Doberman Gang (1972). Aquesta seria el primer treball de Silvestri en el m\xc3\xb3n del cinema, sense cap mena de coneixement de composici\xc3\xb3. Poc despr\xc3\xa9s, arribarien els seus seg\xc3\xbcents treballs en pel\xc2\xb7l\xc3\xadcules de baix pressupost com Las Vegas Lady (1975) o The Amazing Dobermans (1976)._NEWLINE_El 1977, se li obriria el m\xc3\xb3n de la composici\xc3\xb3 per a la televisi\xc3\xb3. Gr\xc3\xa0cies a l\'actor Paul Michael Glaser, compondria la m\xc3\xbasica per a un cap\xc3\xadtol de la s\xc3\xa8rie "Starsky i Hutch" i poc despr\xc3\xa9s, la Metro Goldwyn Meyer li encarregaria la m\xc3\xbasica central de "Chips", un treball que duraria des del 1978 fins al 1983. Amb Mark Snow, Alan va estar a punt de tornar a treballar per a una altra s\xc3\xa8rie polic\xc3\xadaca, "T. J. Hooker", per\xc3\xb2 finalment els productors no van quedar satisfets amb el seu treball._NEWLINE_1983 \xc3\xa9s un any clau per a Alan Silvestri. El compositor s\'assabenta per mitj\xc3\xa0 del seu amic Tom Carlin que un jove director anomenat Robert Zemeckis estava buscant un compositor que pogu\xc3\xa9s ambientar la seva pel\xc2\xb7l\xc3\xadcula Despr\xc3\xa9s del Cor Verd. El compositor va cridar a Zemeckis i li va demanar 24 hores per oferir-li una pe\xc3\xa7a. L\'endem\xc3\xa0, el director va estar encantat amb la proposta de Silvestri, cosa que seria l\'inici d\'una gran col\xc2\xb7laboraci\xc3\xb3 durant m\xc3\xa9s de 20 anys. S\'hi han quedat projectes com la trilogia de Retorn al futur, Forrest Gump, N\xc3\xa0ufrag, Qui va enganyar a Roger Rabbit?, Contact o El que la veritat amaga, totes grans \xc3\xa8xits de taquilla._NEWLINE_Per\xc3\xb2 \xc3\xa9s evident que despr\xc3\xa9s de Despr\xc3\xa9s del Cor Verd, a Silvestri li van ploure les ofertes. Entre aquestes destaquen Depredador de John McTiernan, Depredador 2 de Stephen Hopkins, El vol del navegant o El guardaespatlles. En totes es demostra la gran versatilitat musical de Silvestri. Aix\xc3\xad, Silvestri passa de l\'orquestraci\xc3\xb3 de Retorn al futur, al jazz de Qui va enganyar a Roger Rabbit? o al so de sintentitzador dels 80._NEWLINE_El 1994, arriba un dels seus treballs m\xc3\xa9s elaborats amb Forrest Gump, el qual li va valer sengles nominacions als Globus d\'Or i als Oscar. El 1995 Silvestri va rebre el Premi Richard Kirk; el 2002 li van concedir el Premi Henry Mancini pels seus treballs, i m\xc3\xa9s recentment, el 23 de setembre de 2011 va ser guardonat amb el Max Steiner Film Music Achievement Award, lliurat per la ciutat de Viena, amb motiu del concert de m\xc3\xbasica f\xc3\xadlmica anual que s\'hi realitza, i que es coneix amb el nom de Hollywood in Vienna.'